Document ID: 32004L0088

DIREKTIVA KOMISIJE 2004/88/ES
z dne 7. septembra 2004
o spremembi Direktive Sveta 76/768/EGS o kozmetičnih izdelkih z namenom prilagoditve Priloge III zaradi tehničnega napredka
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 76/768/EGS z dne 27. julija 1976 o približevanju zakonodaje držav članic v zvezi s kozmetičnimi izdelki (1) in zlasti člena 8(2),
po posvetovanju z Znanstvenim odborom za kozmetične in neprehrambene proizvode, ki so namenjeni potrošnikom,
ob upoštevanju naslednjega:
(1)
Ker tveganje še ni bilo dokončno ocenjeno v skladu z Uredbo Sveta (EGS) št. 793/93 o oceni in nadzoru tveganja, ki ga predstavljajo obstoječe snovi (2), je bilo obdobje vključevanja snovi mošusov ksilen in mošusov keton v del 2 Priloge III k Direktivi 76/768/EGS podaljšano do 30. septembra 2004.
(2)
Znanstveni odbor za strupenost, strupenost za ekosisteme in okolje je 8. januarja 2004 sprejel mnenje o rezultatih ocene tveganja za snovi mošusov ksilen in mošusov keton, ki je bila izvedena v skladu z Uredbo (EGS) št. 793/93.
(3)
Znanstveni odbor za kozmetične in neprehrambene proizvode, ki so namenjeni potrošnikom (SCCNFP) je potrdil, da se lahko snov mošusov ksilen varno uporablja v kozmetičnih izdelkih, razen v izdelkih za ustno nego, če je njegova najvišja koncentracija v končnem izdelku 1 % v finih parfumskih izdelkih, 0,4 % v toaletni vodi in 0,03 % v drugih izdelkih, snov mošusov keton pa se lahko varno uporablja v kozmetičnih izdelkih, razen v izdelkih za ustno nego, če je njegova najvišja koncentracija v končnem izdelku 1,4 % v finih parfumskih izdelkih, 0,56 % v toaletni vodi in 0,042 % v drugih izdelkih.
(4)
Zato je treba snovi mošusov ksilen in mošusov keton vključiti v del 1 Priloge III k Direktivi 76/768/EGS, ustrezna vpisa v delu 2 Priloge III pa se izbriše.
(5)
V skladu s tem se spremeni Direktiva 76/768/EGS.
(6)
Ukrepi, predvideni s to direktivo, so v skladu z mnenjem Stalnega odbora za kozmetične izdelke -
SPREJELA NASLEDNJO DIREKTIVO:
Člen 1
Priloga III k Direktivi 76/768/EGS se spremeni v skladu s Prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 1. oktobra 2004. Besedilo teh določb in primerjalno tabelo med temi določbami in to direktivo nemudoma sporočijo Komisiji.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedilo temeljnih predpisov nacionalne zakonodaje, sprejetih na področju, ki ga pokriva ta direktiva.
Člen 3
Ta direktiva začne veljati tretji dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 7. septembra 2004

Labels: 3
7
1
15